text: Dødsbilist skal ikke betale erstatning
  28 december 2012 kl. 12.54
  Beruset bilist kørte ikke groft hensynsløst, da han dræbte to i trafikken. Efterladte får ingen erstatning.
  Den berusede bilist, der i sommeren 2005 i Sønderjylland dræbte en kvinde og hendes mor, slipper for at betale en ekstraordinær erstatning til de efterladte.
  Det har Højesteret fredag slået fast i en dom.
  Bilisten kørte med en promille på 1,02, mistede herredømmet i et sving og kørte frontalt sammen med en modkørende bil.
  En kvinde i bilen blev dræbt på stedet, og hendes mor døde kort efter af de kvæstelser, hun pådrog sig.
  I retssagen mod bilistens forsikringsselskab har kvindens mand og parrets to børn krævet erstatning på hver 50.000 kroner.
  I loven står, at efterladte i denne situation har krav på godtgørelse, hvis de er blevet udsat for en ekstraordinær lidelse eller krænkelse.
  Men betingelsen er, at den, der er årsag til døden, skal have optrådt groft hensynsløst.
  Det er dog ikke nok, at bilisten havde drukket, skriver dommerne.
  I en straffesag blev bilisten først dømt af Retten i Rødding og derefter af Vestre Landsret, hvor resultatet blev fængsel i et år og seks måneder.
  Men han blev ikke fundet skyldig i at have kørt på en særlig hensynsløs måde.
  Og der er heller ikke andre forhold, som gør, at dødsfaldet resulterede i en "ekstraordinær følelsesmæssig belastning ud over, hvad et pludseligt dødsfald i trafikken i sig selv påfører nærtstående af sorg og afsavn," står der i dommen.
  Under sagen har der været diskussion om den berusede bilists hastighed.
  Han tilstod at have kørt cirka 85 kilometer i timen på en strækning, hvor grænsen er 70 kilometer i timen. En skønsmand har vurderet, at farten var mindst 110 kilometer i timen, men der er usikkerhed omkring denne vurdering.
  Dommen er en stadfæstelse af en tidligere afgørelse fra Vestre Landsret.
  